     วันนี้พามารู้จักร้านอาหารเล็ก ๆ ที่ดูแลกันโดยระบบครอบครัว น่ารัก อบอุ่น และเป็นกันเอง ไม่ต้องใช้โซเชียลโปรโมท ไม่ต้องโฆษณา แต่อาศัยบอกกันปากต่อปาก จึงเป็นร้านที่น่าสนใจ และทำให้ผมตามมาทานได้ไม่ยากเลย ร้านนี้ครับ "เรือนสร้อยระย้า"

     ร้านตั้งอยู่ซอยวัดประตูดาว หากใครนึกไม่ออก ให้นึกถึงการไฟฟ้าส่วนภูมิภาคเพชรบูรณ์ หรือการประปา ข้ามสะพานแม่น้ำป่าสักไปเจอการไฟฟ้า ให้เลี้ยวขวา แล้วตรงไปเรื่อย ๆ ครับไม่ต้องเลี้ยวซ้ายไปทางป่าม่วง ให้ตรงเข้าวัดประตูดาวเลยครับ ร้านนี้จะอยู่ทางขวามือ มีป้ายเขียนหน้าร้านว่า "ผัดไท" (ไม่มีชื่อร้านบอกนะจ๊ะ) บรรยากาศเป็นบ้านที่ต่อเรือนออกมาด้านข้าว มีบาร์สำหรับนั่งและโต๊ะไม่มากครับ เปิดบริการทุกวันตั้งแต่เวลา 09.00 น. - 14.00 น. ครับ

     เมนูแนะนำของที่นี่ จะเป็น "ข้าวหมูปลาเค็ม" และ "ผัดไท" ครับ เมนูร้านนี้จะมีไม่มาก แต่ผมว่าแต่ละเมนูทางร้านมีเอกลักษณ์เฉพาะ สามารถเป็น Signature ของทางร้านเองได้ ไม่ว่าจะเป็นขนมจีนน้ำยา ยำไข่เยี่ยวม้ากระเทียมโทน ผัดพริกขิงปลาดุกย่าง หอยทอด แกงป่าปลาเห็ดโคน ซึ่งทุกเมนูของทางร้านใส่ใจในทุกขั้นตอน ไม่ใส่ผงชูรส และใช้ "น้ำมันมะพร้าว" ในการประกอบอาหาร นอกจากนี้ยังมีเครื่องดื่มสมุนไพรไว้ให้ดื่มแก้ร้อน รับรองเย็นชื่นใจครับ สำหรับเมนูที่ผมสั่งในวันนี้มีดังนี้ครับ

     ผัดไทมันกุ้ง (35 บาท) และผัดไทกุ้งสด-มันกุ้ง (50 บาท) -- ดูจากรูปอาจมีคนถามว่า เอ๊ะ !! ไหนมันกุ้ง ทางร้านอาจจะไม่ได้ใส่เยอะ อีกส่วนหนึ่งก็ร้านนี้เป็นผัดไทที่ผัดแบบโบราณเลยครับ ซอสของที่นี่เป็นน้ำมะขามเปียก จะต่างจากหลายร้าน เพราะร้านนี้ได้รสชาติของน้ำมะนาวเปียกแบบเต็ม ๆ ผัดมาไม่แห้งหรือแฉะเกินไป เสริฟมาพร้อมถั่วงอกดิบ หัวปลี ต้นหอม แหม.. ผัดไทจานนี้บีบมะนาว เติมพริกหน่อย อร่อยมาก ๆ ครับ

     ต่อมาเป็นเมนูทีเด็ดของร้านที่ผมอยากจะนำเสนอ นั่นก็คือ "ข้าวหมูปลาเค็ม" (60 บาท) -- ซึ่งข้าวที่นี่ใช้ข้าวกล้อง เสริฟมาพร้อมหมู+ปลาเค็มทอด โรยด้วยหอมแดงและพริกซอย พร้อมมะนาวและต้นหอม ทานคู่กัน เข้ากันดีมากครับ ยิ่งได้น้ำซุปร้อน ๆ มาถ้วยนึงแล้ว เมนูนี้ผมให้ 5 ดาวไปเลย

     ขนมจีนน้ำยา (35 บาท) -- เสริฟมาพร้อมผักสดและผักลวก ปริมาณพอเหมาะ น้ำยาที่นี่เป็นน้ำยาปลา มาแบบข้น ๆ หอมกลิ่นเครื่องเทศ รสชาติเค็มนิด ๆ แต่ทานพร้อมเส้นและผักเคียงอร่อยถูกใจครับ

     ปิดท้ายเครื่องดื่ม ผมสั่งเป็นน้ำกระเจี๊ยบผสมพุทราจีน (15 บาท) และน้ำเก๊กฮวยผสมหล่อฮั่งก๊วย (15 บาท) -- รสชาติจะไม่หวานมาก เครื่องดื่มสมุนไพรเย็น ๆ ทานตอนอากาศร้อน ๆ ยังไงก็ชื่นใจครับ

สรุป - รสชาติ 4/5 
       - บรรยากาศและความสะอาด 5/5 
       - การบริการและความรวดเร็ว 4.5/5 
       - ความคุ้มค่าและราคา 4.5/5 
     โดยรวม 4.5 เต็ม 5 คะแนน 

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า อ่านต่อได้ที่ (1,478)